بلاد لغال ولاّ ويلز (بلينݣليزية: Wales - ب لويلزية: Cymru) هي بلاد جات ف لمملكة لمتحدة. تاتحدّها لينݣليز من الشرق، لمحيط لأطلسي من لجنوب و لغرب، و لبحر لإيرلاندي من لغرب و الشمال. لأغلبية د لبلاد فيها جبال و تلاّت. أعلى جبل فيها هو جبل سنوودون. التاريخ ديال بلاد لغال مرتابط بزاف بالتاريخ د لبلدان اللي حداها، كتيرشي لينݣليز. كانت تابعة ليها شي مرات، و مستاقلة منها مرّات آخرا. دخلو وييلز و لينݣليز بجوج ل بريطانيا ف 1707، و لكن لهوية ديال وييلز ما بدات تاتبان تال اللّخر د لقرن 19 و لقرن 20، فين تدارو أحزاب سياسية قومية، و تكونات جمعيات تادّافع على اللغة لويلزية. ف 1999، تأسس لبرلمان ديال بلاد لغال، اللي تيتكلّف بلمصالح د الناس د لمنطقة، و فيه 60 مقعد. تيسكنو ف ويلز تقريبا 3.1 مليون د الناس، و لعاصمة ديالها هي كارديف. اللغات الرسمية فيها هوما لينݣليزية و لويلزية، و لفلوس اللي كاتخدّم هي لپّاوند. ف بزّاف د الرياضات، بلاد لغال عندها فرقة ديالها بوحدها، بحال لكورة و الريݣبي. ولكن ف مسابقات بحال لألعاب لأولمپية، تيشاركو الرياضيين ديال وييلز مع لفرقة ديال لمملكة لمتحدة.